Document ID: /roh_data/filtered/fineweb-2-filterrobots_roh.jsonl.gz/15985

Walter Schlegel è naschì e creschì si ses emprims onns d'uffanza en il Puschlav. Pli tard è la famiglia sa chasada a Cuira ed il 1980 lura a Trimmis, nua ch'el abitescha anc oz. Suenter la scola chantunala ha el cumenzà in studi sco inschigner. El ha dentant midà champ e studegià giurisprudenza a l'Universitad da Turitg. En il servetsch militar è el stà uffizier.
Walter Schlegel
Lieu: Trimmis
Annada: 1962
Professiun: Cumandant da la Polizia chantunala GR
Hobis: Viandar, ir per bulieus, mountainbike, ir cun skis
Famiglia: Maridà e bab da trais uffants
Enavos en il chantun Grischun
Suenter il licenziat è Walter Schlegel turnà en il Grischun ed ha lavurà en differentas funcziuns tar il chantun. El è tranter auter stà schef da l'Uffizi chantunal da polizia, secretari dal Departament per l'economia publica e la finala – dapi il 2012 – cumandant da la Polizia chantunala grischuna. Dapi lura maina el bun 500 persunas.
Sper blera lavur da sesidas e coordinaziun è Schlegel er adina puspè en viadi - saja quai tar controllas da polizia u era tar scolaziuns dad aspirants.
La famiglia ed il sport – equiliber sper la lavur
Cun sia dunna ha Walter Schlegel trais uffants tranter 15 e 22 onns. Ensemen cun els fa el gugent sport, va a viandar, cun velo u er a guardar gieus dal Club da hockey da Tavau. L'entira famiglia saja fan dal HCD. Ed era la regiun enturn Tavau haja ina speziala muntada per la famiglia: Savens fetschian els là viandadas u giajan cun skis. Plinavant è Walter Schlegel in rimnabulieus passiunà.
RR actualitad 07:00+